Richard Matthew Stallman

Richard Matthew Stallman es un del figuras central del movimento de Software Libere. Su major accomplimentos como programmator include le editor de texto Emacs, le compilator GCC, e le depurator GDB, sub le rubrica del Projecto GNU. Ma su influentia es major per le establimento de un marco de referentia moral, politic e legal pro le movimento de Software Libere, como un alternativa al disveloppamento e distribution de software proprietari.

Stallman nasceva in 1953 in Manhattan, New York, U.S.A.

In 1971, quando ille esseva studente de prime anno in le Universitate Harvard, Stallman se converteva in un hacker del Laboratorio de Inteligentia Artificial del MIT. In le 1980s, le cultura hacker que constitueva le vita de Stallman comenciava a dissolver se sub le pression del commercialisation in le industria de software. In particular, altere hackers del mesme laboratorio fundava le compania Symbolics, le qual tentava activemente reimplaciar le Software Libere del Laboratorio con su proprie software proprietari. Durante duo annos, desde 1983 a 1985, Stallman, laborante sol, duplicava le effortios del programmatores de Symbolics pro impedir les de acquirer un monopolio super le computatores del laboratorio. Verso iste tempore, nonobstante, ille esseva le ultime persona de su generation de hackers que remaneva in le laboratorio.

Le firma Symbolics le exigeva de subsignar un accordo de non divulgation (in anglese: non-disclosure agreement) e de committer certe actiones que ille considerava contra su principios. In 1986, Stallman publicava le Manifiesto GNU, in le qual ille declarava su intentiones e motivationes pro crear un alternativa libere al systema de operation Unix, le qual ille nominava GNU (GNU Non es Unix). Poc tempore depost, ille se incorporava como organisation non lucrative Fundation pro Software Libere pro coordinar le effortio. Ille inventava le concepto de copyleft le qual esseva utilisate in le Licentia Public General de GNU (cognoscite generalmente como le "GPL") in 1989. Le majoritate del systema GNU, excepte le kernel, se completava approximatemente al mesme tempore. In 1991, Linus Torvalds publicava le kernel Linux sub le terminos del GPL, creante un systema GNU complete e operational, le systema de operation GNU/Linux (generalmente appellate simplemente Linux).

Le motivationes politic e moral de Richard Stallman le ha facite un figura controversial. Multe programmatores de influentia que concorda con le concepto de usar in commun le codice, se oppone al posturas moral o philosophia personal de Stallman, o al linguage que ille utilisa pro describer su positiones. Un resultato de iste disputas resultava in le establimento de un alternativa al movimento de Software Libere, le movimento de codice aperte.

Stallman ha recipite numerose premios e recognoscimentos pro su travalio, inter illos un membrato in le MacArthur Foundation in 1990, le Grace Hopper Award del Association for Computing Machinery in 1991 pro su travalio in le editor Emacs original, un doctorato honorari del Royal Institute of Technology de Svedia in 1996, le Pioneer award del Electronic Frontier Foundation in 1998, le Yuki Rubinski memorial award in 1999, e le Takeda award in 2001.

 Vide etiam 
 Emacs
 GCC
 GNU
 Linux

 Ligamines externe 
 Paginas del philosophia del Projecto GNU
 Annuncio original de GNU

Stallman, Richard Matthew